  Майя Бывальцева Балезино, Кез, Яр ёросъёсын, Глазкарын Чупчи шур вамен но Сюмси ёросын Кильмезь шур вамен выжъёсты тупатыны коньдон висъян сярысь тупанкыл таяз арняе юнматэмын луоз. Иворъёсъя «Удмуртия» агентстволэн корреспондентэзлы 1-тӥ гудырикошконэ со сярысь вераз элькунысь транспортъя но сюрес возёсъя министр Виктор Вахромеев. Тужгес бадӟым ужъёсты быдэстыны кулэ луоз Балезиноысь Сергиное мынон сюресысь выж вылын. Удысэтлэн кивалтӥсез верамезъя, солэн дуныз 420 миллион манетлэсь ӧжыт уз луы. Глазкарысь но Яр ёросысь выжъёсты выльдон 60 миллион манет усёз. «Та дыре лэсьтӥськисез быръён понна ужкагазъёс дасясько, гудырикошкон пумын ми со объектъёсын ужез кутскыны кулэ ни», — вераз Виктор Вахромеев. Со сяна, министрлэн верамезъя, 20 гурт сюресъёсты, оглом 55 иськем, лэсьтон понна федерал центр туэ 570 миллион манет висъяз. Тодэ вайытом, али Якшур-Бодья ёросысь Сылӥӟ шур вамен выжез тупатъяло. Ужъёсты 31-тӥ гудырикошконозь гинэ йылпумъяны чаклало. Али отын светофор ужа, мынон-ветлон понна одӥгез чурез гинэ усьтэмын. Соин ик шутэтскон нуналъёсы выж азьын машинаослэсь кузь черод кылдэ. Тегъёс: Авто Удмуртия сюресъёс ВикторВахромеев транспортъяносюресвозёсъяминистерство  